《题朱买臣负薪图》
明代·郑鹏

噫嘻此是朱买臣，貌来未识真不真。夜窗展玩发长叹，尔来四十谁相亲。

凌晨引斧入山麓，向晚出街来卖薪。书声随担不辍响，孔颜恍惚交形神。

此时敝衣兼破笠，他年紫绶辉朱轮。庸儒奔走且骇汗，举头怅望瞻车尘。

乃知穷达有定命，古来如此非君身。会稽愚妇君莫嗔，于今更多白眼人。

作者简介：福建闽县人，字于汉。弘治十四年举人。除淮安教授。有《编苕集》。